На основу члана 2. став 2. Закона о издавању доплатне поштанске марке („Службени гласник РС”, број 61/05) и члана 17. став 1. и члана 42. став 1. Закона о Влади („Службени гласник PC”, бр. 55/05, 71/05-исправка, 101/07, 65/08, 16/11, 68/12- УС, 72/12 и 7/14-УС),

Влада доноси

У Р Е Д Б У

О ИЗДАВАЊУ ДОПЛАТНЕ ПОШТАНСКЕ МАРКЕ

„БОРБА ПРОТИВ РАКА”

Члан 1.

На поштанске пошиљке у унутрашњем поштанском саобраћају, осим на пошиљке новина и часописа, плаћа се доплатна поштанска марка „Борба против рака” од 9. до 30. априла 2014. године.

Марка из става 1. овог члана издаје се у тиражу од 2.000.000 комада, у апоену у висини од 10 динара.

Члан 2.

Средства од продате доплатне поштанске марке из члана 1. ове уредбе, ЈП „Пошта Србије”, Београд уплаћује дневно на рачун прописан за уплату средстава остварених продајом доплатне поштанске марке „Борба против рака”.

Средства из става 1. овог члана намењују се Друштву Србије за борбу против рака, Београд, Пастерова 14 и Савезу друштава Војводине за борбу против рака, Нови Сад, Булевар Михајла Пупина 6, а користиће се према програму који доноси сваки од корисника тих средстава, на који сагласност даје Влада.

Члан 3.

Начин издавања доплатне поштанске марке регулише се уговором између корисника доплатне поштанске марке из члана 2. став 2. ове уредбе и предузећа које обавља послове продаје доплатне поштанске марке у складу са законом.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, априла 2014. године

В Л А Д А

|  |  |
| --- | --- |
|  | ПРЕДСЕДНИК |

Ивица Дачић

О Б Р А З Л О Ж Е Њ Е

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 2. став 2. Закона о издавању доплатне поштанске марке („Службени гласник РС”, број 61/05), којим је прописано да ближу намену, корисника, начин издавања, тираж, висину апоена и временски период издавања доплатне марке утврђује Влада и члану 17. став 1. и члану 42. став 1. Закона о Влади („Службени гласник PC”, бр. 55/05, 71/05-исправка, 101/07, 65/08, 16/11, 68/12-УС, 72/12 и 7/14-УС).

II. РАЗЛОЗИ ЗА ДОНОШЕЊЕ УРЕДБЕ

Министарство здравља иницирало је, на предлог Друштва Србије за борбу против рака и Савеза друштава Војводине за борбу против рака да се у 2014. години, издаје традиционална доплатна поштанска марака „Борба против рака”.

Средства остварена продајом доплатне поштанске марке „Борба против рака” у 2014. години, користиће се за финансирање активности од јавног интереса и ширег друштвеног значаја усмерених на просвећивање о превенцији и лечењу малигних болести становника Републике Србије и пружање подршке оболелима од ове тешке болести и њиховим породицама. За реализацију ових активности Друштву Србије за борбу против рака, од укупно остварених средстава од продаје доплатне поштанске марке, биће усмерен износ у висини од 75%, а Савезу друштава Војводине за борбу против рака износ у висини од 25% тих средстава.

Друштво Србије за борбу против рака је добровољна, невладина, недобитна, организација са социјално-хуманитарним циљевима, основана као четврта у свету 1927. године.

Ово друштво има статус правног лица и самостално је у остваривању својих циљева, а своје активности обавља на подручју Републике Србије са подружницама које се налазе у Нишу, Ваљеву, Ужицу, Прокупљу, Лесковцу, Кладову, Лозници, Смедереву, Крушевцу, Неготину, Бору, Пироту и Чачку.

Глобални циљеви Друштва Србије за борбу против рака и Савеза друштава Војводине за борбу против рака су унапређење медицинског и научног разумевања у истраживању, дијагностици, терапији, примарној и секундарној превенцији рака и помагање у свим другим аспектима борбе против рака у Републици Србији.

Специфични циљеви друштава су подстицање и помоћ у области медицинског и научног истраживања у етиологији, превенцији, детекцији, дијагностици и класификацији и третману малигних тумора; подстицање и помоћ у теоријској и практичној едукацији професионалних и непрофесионалних лица у области онкологије; едукација становништва у области која се односи на малигне туморе; формирање и јачање регионалних онколошких подружница у Републици Србији; сарадња са другим удружењима у земљи и са међународним организацијама које имају исте циљеве; публиковање и дистрибуција часописа, брошура и др.

У складу са наведеним социјално хуманитарним циљевима који су од ширег друштвеног интереса, Друштво Србије за борбу против рака спроводи активности које обухватају: предавања за здравствене раднике и грађане, штампање часописа „Рак-спречити-открити-лечити” и публикација, одржавање сајта овог друштва, организовање конкурса „Млади у борби против рака”, помоћ, координацију и надзор над радом подружница, подршку у раду девет стручних удружења са онколошким обележјем, отворену телефонску линију за пружање помоћи оболелима, помоћ удружењима пацијената (Национално удружење родитеља деце оболеле од рака-НУРДОР, Удружење пацијената са илео-стомом, коло-стомом и уро-стомом-ИЛКО и Радна група за подршку пацијената-ИОРИС), међународну сарадњу и др. Друштво је члан Међународне уније за борбу против рака (UICC).

Програм активности Друштва Србије за борбу против рака, односно Савеза друштава Војводине за борбу против рака ће се реализовати у складу са програмима коришћења средстава од доплатне поштанске марке у 2014. години, која ова друштва доносе и на које сагласност даје Влада.

Предлаже се да се доплатна поштанска марка „Борба против рака”, издаје у периоду од 9. до 30. априла 2014. године, у тиражу од 2.000.000 комада, што би при висини апоена од 10 динара, и реализацијом укупног тиража, омогућило остварење бруто прихода од 20.000.000 динара. Од укупно остварених средстава од продаје доплатне поштанске марке „Борба против рака”, Друштву Србије за борбу против рака биће усмерен износ у висини од 75%, а Савезу друштава Војводине за борбу против рака износ у висини од 25%.

Одредбом члана 17. став 1. Закона о Влади, поред осталог, прописано је да Влада којој је престао мандат не може доносити прописе, изузев ако њихово доношење налажу потребе државе. Имајући у виду да је неприкосновена потреба Републике Србије очување и унапређење здравља својих грађана и праћење здравственог стања и здравствених потреба становништва, а да доношење ове уредбе има за циљ обезбеђење средстава ради предузимања активности у циљу превенције и очувања здравља кад се ради о најраспрострањенијим и најтежим болестима које погађају грађане Републике Србије, малигним болестима, то се предлаже да Влада усвоји Предлог уредбе о издавању доплатне поштанске марке „Борба против рака” у 2014. години.

III. РЕШЕЊА КОЈА СЕ ПРЕДЛАЖУ УРЕДБОМ

У члану 1. ове уредбе предвиђено је плаћање доплатне поштанске марке „Борба против рака” у периоду од 9. до 30. априла 2014. године, и то у тиражу од 2.000.000 комада, у апоену у висини од 43,4% од износа номиналне вредности поштанске марке за писма тежине до 20 грама (која износи 23 динара), односно 10 динара.

У члану 2. ове уредбе предвиђено је да средства од продате доплатне поштанске марке, ЈП „Пошта Србије”, Београд уплаћује дневно на рачун прописан за уплату средстава остварених продајом доплатне поштанске марке „Борба против рака”.

Средства по основу продате доплатне поштанске марке се преко Министарства здравља усмеравају Друштву Србије за борбу против рака, Београд, Пастерова 14. и Савезу друштава Војводине против рака, Нови Сад, Булевар Михајла Пупина 6.

Остварена средства по основу продате доплатне поштанске марке користиће се према програму који доноси сваки од корисника тих средстава, на који сагласност даје Влада.

У члану 3. ове уредбе предвиђено је да се начин издавања доплатне поштанске марке регулише уговором између корисника доплатне поштанске марке и предузећа које обавља послове продаје доплатне поштанске марке у складу са законом.

У члану 4. ове уредбе предвиђено је ступање на снагу ове уредбе наредног дана од дана објављивања у „Службеном гласнику Републике Србије”.

IV. РАЗЛОЗИ ЗА СТУПАЊЕ НА СНАГУ УРЕДБЕ У РОКУ КРАЋЕМ ОД ОСАМ ДАНА

Предлаже се да ова уредба ступи на снагу у року краћем од осам дана, из разлога што је неопходно да се предузму одговарајуће претходне активности, односно штампање и дистрибуција предметне доплатне поштанске марке, како би се обезбедило да реализација, односно издавања исте отпочне у року који је предвиђен овом уредбом.

V. СРЕДСТВА ПОТРЕБНА ЗА СПРОВОЂЕЊЕ УРЕДБЕ

Средства потребна за спровођење ове уредбе обезбеђују се из прихода остварених продајом доплатне поштанске марке.